Grete Schødts (S), 2004-04-20:
I dag er det tredje gang, Dansk Folkeparti forsøger at få indflydelse på folkepensionisternes økonomiske vilkår.
Normalt siger man, at tredje gang er lykkens gang, men selv om det nu er tredje gang, at Dansk Folkeparti vil gøre noget for folkepensionisterne, er udsigten til lykken stadig sløret for langt de fleste.
Nu har Dansk Folkeparti endnu en gang handlet med regeringen.
De har lovet at stemme for regeringens politik om skattelettelser.
Til gengæld vil de selv have lov til at bruge flere penge til ældrechecken, som den kaldes i daglig tale.
I forholdet mellem Dansk Folkeparti og regeringen handler det om noget for noget.
Det er jo ikke lige meget, hvad det så er for noget, der skal hjælpe de svagest stillede pensionister.
Derfor har den sikret sig stemmerne hos Dansk Folkeparti til at give større skattelettelser til de mest velstående.
Et nyt skattekort kommer på gaden den 1. juli i år, ikke til førtidspensionisterne eller folkepensionisterne, ej heller til de økonomisk dårligt stillede.
Til gengæld har Dansk Folkeparti krævet den resterende del af deres pengepulje for år 2005 fremrykket til brug i år 2004.
Det er gået op for Dansk Folkeparti og regeringen, at den såkaldte ældrecheck var en fiasko.
De 800.000 folkepensionister, der troede, at de skulle have en håndsrækning med en check, kunne kigge langt efter den.
700.000 så ikke skyggen af økonomisk fremgang.
Nu prøver Dansk Folkeparti så igen med en regulering her i juli måned i år med en ændring af fradragsbeløbet til 10.000 kr. på et år i stedet for det tidligere beregnede 1.500 kr., hvis man er enlig, og 19.700 i stedet for 1.500 kr., hvis man er to. Sagt med andre ord flytter fradragsbeløbet grænser for, hvem der kan komme i betragtning til at få en ældrecheck.
Det er da fint, men hvad man ikke aner noget om, er, om pengene går til de økonomisk svagest stillede pensionister.
I høringssvaret fra De Samvirkende Invalideorganisationer lyder det klart: Dansk Folkepartis nye initiativ er ikke med tilstrækkelig præcision målrettet dem, der har det største behov. Regeringen regner med, at cirka 1.400 udenlandske bosiddende folkepensionister fremover modtager en ydelse, ja, mange af dem helt op til 5.100 kr. om året.
150.000 bosiddende folkepensionister
her i Danmark forventer man fremover vil modtage den fulde ydelse på omkring 3.000 kr.
efter skat en gang om året, som så i øvrigt er skattepligtig, og som får indflydelse bl.a. på boligydelsen.
Sidste år lod socialministeren ellers udarbejde en rapport, som skulle give os en pejling af, hvordan pensionisternes økonomiske situation så ud.
Den står stadig væk på reolen og samler støv.
Tilbage er så spørgsmålet: Hvorfor lytter regeringen og Dansk Folkeparti ikke til resultaterne i den her rapport?
Er det ikke i virkeligheden sådan, at de svagest stillede pensionister, som Dansk Folkeparti ønsker at hjælpe, når det kommer til stykket faktisk ikke får noget?
Handler det ikke et sted om at blive populær på bekostning af de mange pensionister, der bliver snydt for tredje gang?
Er det virkelig den vej, Dansk Folkeparti og regeringen vil fortsætte med at gå?
Socialdemokratiet ønsker en anden vej.
Vi ønsker en reel hjælp til de svagest stillede pensionister i det her samfund, og derfor vil vi regulere pensionstillægget.
Jeg har sagt tidligere, at det er svaret på, hvordan man hjælper økonomisk dårligt stillede pensionister.
Den hjælp er målrettet, den er rimelig, og den er langt mere retfærdig.
Med disse ord skal jeg på Socialdemokratiets vegne sige, at vi stemmer imod lovforslaget.